**Susitarimas**

**dėl 2020 m. lapkričio 20 d. statybos rangos sutarties Nr. 20-C-2865 / S-616 vykdymo**

2024 m. liepos 19 d., Vilnius

**Lietuvos Respublikos sveikatos apsaugos ministerija**, juridinio asmens kodas 188603472, adresas Vilniaus g. 33, LT-01506 Vilnius, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama kanclerės Jurgitos Grebenkovienės, veikiančios pagal Lietuvos Respublikos sveikatos apsaugos ministro 2017 m. sausio 13 d. įsakymą Nr. V-43 „Dėl pavedimo Lietuvos Respublikos sveikatos apsaugos ministerijos kancleriui“ (toliau – Užsakovas),

**UAB „Veikmės statyba“**, juridinio asmens kodas 300510465, buveinės adresas Ozo g. 12A-1, Vilnius, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama direktoriaus Manto Bagdonavičiaus, veikiančio pagal bendrovės įstatus (toliau –Rangovas),

**VšĮ Vilniaus universiteto ligoninė Santaros klinikos**, juridinio asmens kodas 124364561, buveinės adresas Santariškių g. 2, Vilnius, duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama generalinio direktoriaus Tomo Jovaišos, veikiančio pagal įstaigos įstatus (toliau – Projekto vykdytojas), ir

toliau Užsakovas, Projekto vykdytojas ir Rangovas kartu vadinami Šalimis, o kiekvienas atskirai – Šalimi,

ATSIŽVELGDAMOS Į TAI, KAD:

1. tarp Šalių 2020 m. lapkričio 20 d. buvo sudaryta statybos rangos sutartis Nr. 20-C-2865 / S-616 (toliau – Sutartis) dėl objekto „Vaikų ligoninės, viešosios įstaigos Vilniaus universiteto ligoninės Santaros klinikų filialo, gydymo paskirties pastatų komplekso Vilniuje, Santariškių g. 7“ (toliau – Objektas) statybos ir rekonstravimo darbų (toliau – Darbai) vykdymo (toliau – Projektas);
2. vykdant Sutartį tarp Rangovo ir Projekto vykdytojo kilo tarpusavio nesutarimų (ginčų) Sutarties vykdymo klausimais, dėl kurių Rangovas ir Projekto vykdytojas vienas kitam pateikė įvairių pretenzijų raštu;
3. po ilgai trukusių sudėtingų derybų, vykusių 2023 m. vasario 3 d. pasirašyto ketinimų protokolo dėl nesutarimų Sutarties vykdymo klausimais sprendimo derybų būdu (su papildomais susitarimais dėl jo pakeitimo) pagrindu, Šalys 2023 m. lapkričio 6 d. pasirašė Taikos sutartį dėl 2020 m. lapkričio 18 d. Statybos rangos sutarties Nr. 20-C-2865 vykdymo ir pakeitimo (toliau – Taikos sutartis), kurią 2024 m. sausio 9 d. patvirtino Vilniaus miesto apylinkės teismas;
4. vykdant Sutartį Taikos sutartyje numatytomis sąlygomis, tarp Rangovo ir Projekto vykdytojo vėl kilo įvairių tarpusavio nesutarimų (ginčų) Sutarties vykdymo klausimais, dėl kurių Rangovas ir Projekto vykdytojas vienas kitam pateikė įvairių pretenzijų raštu;
5. Rangovas pateikė Projekto vykdytojui 2024 m. vasario 20 d. raštą Nr. 3158-0220-0955, kuriuo nurodė, kad Rangovui sudaromos dirbtinės kliūtys (trukdžiai) tinkamai vykdyti sutartinius įsipareigojimus (ypač tuos, kurie yra susiję su dokumentacijos derinimu);
6. Projekto vykdytojas 2024 m. kovo 4 d. raštu Nr. SR-1545 pateikė Rangovui Apsauginės signalizacijos (toliau – AS) Darbo projekto pastabų aktą ir Gaisro aptikimo ir signalizavimo sistemų (toliau – GSS) dalies komponentų suderinimo pastabas ir prašė Rangovą kuo skubiau suderinti Darbo projekto AS, elektroninių ryšių (telekomunikacijų) (toliau – ER) ir GSS dalis;
7. Projekto vykdytojas 2024 m. kovo 3 d. raštu Nr. SR-1532 „Dėl Sutarties įvykdymo užtikrinimo“ pareikalavo Rangovo nedelsiant pašalinti esminį Sutarties pažeidimą, t. y. pateikti Užsakovui Sutarties 8 skyriuje numatytą Sutarties įvykdymo užtikrinimą ir informavo Rangovą, jog Sutarties įvykdymo užtikrinimo vertei sulaiko mokėjimą pagal 2024 m. vasario mėn. tarpinio mokėjimo aktą Nr. P2-28 ir kitus tarpinius mokėjimus, mokėtinus po 2024 m. vasario mėn., iki kol Rangovas įvykdys reikalavimą pateikti Sutarties 8 skyriuje numatytą Sutarties įvykdymo užtikrinimą;
8. Rangovas pateikė Užsakovui ir Projekto vykdytojui 2024 m. balandžio 19 d. pranešimą apie darbų sustabdymą Nr. 3049-0419-0715, kuriuo pranešė, kad nuo 2024 m. balandžio 22 d. sustabdo visus Darbus (išskyrus fasadų įrengimo ir durų montavimo darbus), iki kol bus išspręsti šiame pranešime nurodyti probleminiai Sutarties vykdymo klausimai;
9. Rangovas pateikė Užsakovui ir Projekto vykdytojui 2024 m. balandžio 22 d. raginimą sumokėti už Darbus Nr. 3049-0422-0727;
10. Projekto vykdytojas pateikė Rangovui 2024 m. balandžio 30 d. raštą Nr. SR-3060 „Dėl sutarties nutraukimo“, suderintą su Užsakovu 2024 m. balandžio 30 d. raštu Nr. (9.3.3Mr-202) 10-1573, (toliau – Pranešimas dėl Sutarties nutraukimo) kuriuo informavo Rangovą, kad nuo 2024 m. gegužės 17 d. vadovaujantis Sutarties 13.3.1, 13.3.2 ir 13.3.3 punktais Projekto vykdytojas ir Užsakovas vienašališkai nutraukia Sutartį;
11. Rangovas pateikė Užsakovui ir Projekto vykdytojui 2024 m. gegužės 8 d. atsakymą į Pranešimą dėl Sutarties nutraukimo, kuriuo pakvietė Projekto vykdytoją ir Užsakovą susitikti gyvoms derybos dėl Sutarties išsaugojimo;
12. Šalys 2024 m. gegužės 16 d. sudarė ketinimų protokolądėl nesutarimų 2020 m. lapkričio 20 d. statybos rangos sutarties Nr. 20-C-2865 / S-616 vykdymo klausimais sprendimo derybų būdu (toliau – Ketinimų protokolas);
13. Ketinimų protokolo 3 punkte numatyta, kad „Ketinimų protokolas įsigalioja nuo jo pasirašymo dienos ir galioja iki 2024 m. gegužės 24 d. (imtinai). Ketinimų protokolo galiojimo metu Rangovas ir Projekto vykdytojas sieks suderinti Projekto vykdytojo atskiru raštu pateiktų su Užsakovu suderintų bei Rangovo atskiru raštu pateiktų esminių derybų sąlygų, būtinų tolesniam Sutarties vykdymui, tekstą, įforminant tai Derybininkų rašytiniu susitarimu dėl šio Ketinimų protokolo pakeitimo“;
14. Projekto vykdytojas 2024 m. gegužės 16 d. raštu Nr. SR-3401 „Dėl esminių Projekto vykdytojo siūlomų sąlygų deryboms dėl 2020 m. lapkričio 20 d. statybos rangos sutarties Nr. 20-C-2865 vykdymo“ pateikė Rangovui su Užsakovu – suderintas esmines sąlygas deryboms dėl 2020 m. lapkričio 20 d. statybos rangos sutarties Nr. 20-C-2865 / S-616 (toliau – Sutartis) vykdymo;
15. Rangovas 2024 m. gegužės 21 d. raštu Nr. 3409-0521-1050 „Dėl esminių Rangovo siūlomų sąlygų deryboms dėl 2020 m. lapkričio 20 d. statybos rangos sutarties Nr. 20-C-2865 vykdymo“ pateikė Užsakovui ir Projekto vykdytojui esmines sąlygas deryboms dėl Sutarties vykdymo;
16. Projekto vykdytojas ir Rangovas 2024 m. gegužės 24 d., 2024 m. birželio 10 d., 2024 m. birželio 17 d., 2024 m. birželio 25 d., 2024 m. liepos 5 d. ir 2024 m. liepos 12 d. pasirašytais susitarimais dėl Ketinimų protokolo pakeitimo susitarė pratęsti Ketinimų protokolo galiojimą iki liepos 19 d. (imtinai);
17. Po ilgai trukusių sudėtingų derybų, kurių metu Rangovo ir Projekto vykdytojo buvo suderintos Darbo projekto AS, GSS ir ER dalys, suderintos medžiagos, sudarančios Darbų dalį Darbo projektų AS, GSS ir ER dalyse, suderinti Projekto užbaigimui būtini Darbų keitimai bei jų pagrindimas, Šalys susitarė geranoriškai, bendru sutarimu abipusių nuolaidų būdu išspręsti kilusius ginčus Sutarties vykdymo klausimais ir tokiu būdu išsaugoti Sutartį, sudarant realias sąlygas užbaigti Projektą;

SIEKDAMOS:

1. bendradarbiauti tinkamai, sąžiningai ir ekonomiškai sprendžiant tarp Šalių kilusį ginčą;
2. užkirsti kelią ateityje kilti bet kokiems Šalių ginčams (tiek teisminiams, tiek neteisminiams), nesutarimams, pretenzijoms ir/ar klausimams, susijusiems su Sutarties vykdymu;
3. tokiu būdu išvengti ilgo, varginančio ir galimai didelių finansinių ir kitų resursų reikalaujančio teisminio bylinėjimosi šiuo klausimu, kas keltų grėsmę Projekto įgyvendinimui;

VADOVAUDAMOSI:

1. Lietuvos Respublikos civilinio kodekso (toliau – CK) 6.983 str. 1 d. norma, kuri numato, kad taikos sutartimi šalys gali užkirsti kelią kilti teisminiam ginčui ateityje;
2. Sutarties 14.1 p., kuriame įtvirtinta Šalių pareiga kilusius nesutarimus spręsti derybomis;
3. Sutarties 11.3.1–11.3.2, 11.5 p.ir kitomis Sutarties nuostatomis, įtvirtinančiomis Sutarties keitimo pagrindus ir tvarką;
4. Lietuvos Respublikos viešųjų pirkimų įstatymo (toliau – VPĮ) 89 str. 1 d. 1, 5 p., 2 d., kuriose nustatyta šalių teisė keisti viešojo pirkimo sutartis, bei CK 6.156 str. nuostatomis, kuriame įtvirtintas sutarties laisvės principas;

SUDARĖ ŠĮ SUSITARIMĄ (toliau – Susitarimas), KURIUO SUSITARIA:

1. **Susitarimo objektas**
   1. Šiuo Susitarimu Projekto vykdytojas atšaukia Pranešimą dėl Sutarties nutraukimo.
   2. Šiuo Susitarimu Rangovas atšaukia Darbų sustabdymą pagal Rangovo 2024 m. balandžio 19 d. pranešimą apie darbų sustabdymą Nr. 3049-0419-0715.
   3. Šalys, atsižvelgdamos į Taikos sutarties priedo Nr. 3 „P2 atliekamų darbų sąrašas“ dalyje „Rangovo pasiūlytų alternatyvių medžiagų / gaminių įforminimo tvarka“ įtvirtintą nuostatą, jog „*suderintų sprendinių/alternatyvų pakeitimai įforminami Darbų-medžiagų-projekto sprendinių pakeitimo protokolu*“, susitaria visus Ketinimų protokolo galiojimo (derybų) metu Šalių suderintus medžiagų, neesminių sprendinių pakeitimus įtvirtinti Darbų, medžiagų, projekto sprendinių pakeitimo protokolu, pridedamu kaip Susitarimo 1 priedas. Šalių susitarimu, dėl minėtu protokolu įformintų pakeitimų bendra Sutarties kaina nėra keičiama.
   4. Rangovas, vykdydamas Sutartį, atliks visus Darbus, numatytus Darbo projekto AS dalyje (2 priedas), kurią Rangovas ir Projekto vykdytojas suderino 2024 m. liepos 19 d.
   5. Rangovas, vykdydamas Sutartį, atliks visus Darbus, numatytus Darbo projekto GSS dalyje (3 priedas), kurią Rangovas ir Projekto vykdytojas suderino 2024 m. liepos 19 d.
   6. Rangovas, vykdydamas Sutartį, atliks visus Darbus, numatytus Darbo projekto ER dalyje (4 priedas), kurią Rangovas ir Projekto vykdytojas suderino 2024 m. liepos 19 d.
   7. Rangovas, vykdydamas Sutartį, atliks visus likusius iki Susitarimo sudarymo neatliktus Sutartyje išvardintus Darbus, įskaitant ir šio Susitarimo 2-4 prieduose nurodytus Darbus, nereikalaudamas už juos jokių papildomų mokėjimų, t. y. šie Darbai nebus laikomi papildomais darbais Sutarties prasme. Tuo pačiu Rangovas patvirtina, kad iki šio Susitarimo pasirašymo visų panaudotų (ir panaudotinų) medžiagų ir darbų vertė (Darbo projekte numatyti kiekiai, taip pat bet kokie neatitikimai tarp Techniniame projekte ir Darbo projekte numatytų kiekių), įskaitant ir nurodytus šio Susitarimo 2-4 prieduose, neviršija 15 proc. pradinės Sutarties vertės (Sutarties 11.2.3 p.).
   8. Užsakovas ir Projekto vykdytojas šiuo Susitarimu pareiškia, kad visi be išimties Rangovui pagal Sutartį priklausantys atlikti Darbai yra pilnai (galutinai) ir tinkamai suprojektuoti iki Susitarimo sudarymo dienos suderintose Darbo projekto dalyse (t. y. ne tik AS, GSS ir ER, bet ir kitose anksčiau su Projekto vykdytoju suderintose Darbo projekto dalyse). Užsakovas ir Projekto vykdytojas neturi ir ateityje neturės Rangovui jokių pretenzijų ir reikalavimų (išskyrus rašymo apsirikimus, korektūros klaidas, aiškias aritmetines klaidas) dėl Darbo projekto atitikimo Techniniam projektui.
   9. Užsakovas ir Projekto vykdytojas turi teisę iki statinio užbaigimo procedūrų pradžios pateikti Rangovui STR 1.04.04:2017 „Statinio projektavimas, projekto ekspertizė“ nustatyta tvarka sukomplektuotą, įformintą ir pasirašytą Techninio projekto A laidą, parengtą pagal iki Susitarimo sudarymo dienos suderintas Darbo projekto dalis. Jeigu Užsakovas ir Projekto vykdytojas veikdami savo rizika nepasinaudoja šia teise, tuomet atsiradus pagrindui (t. y. jeigu Objekto statybos užbaigimo aktas nebus išduotas ar bus nesavalaikiai išduotas dėl Susitarimo 1.14 punkte (i) numatytų priežasčių) yra taikomos Susitarimo 1.14-1.15 punkte numatytos pasekmės.
   10. Įvertinus Darbų sustabdymo nuo 2024 m. balandžio 22 d. iki birželio 24 d. laikotarpį, ginčo laikotarpį iki Ketinimų protokolo sudarymo bei Šalių derybų laikotarpį, užfiksuotą Ketinimų protokolu ir jo pakeitimais, Susitarimo sudarymo ir Sutarties išsaugojimo tikslu ir, be kita ko, Sutarties 11.4.2 p., VPĮ 89 str. 1 d. 3 p. pagrindu, Šalys susitaria Darbų atlikimo terminą, nustatytą Sutarties 7.1 punkte ir pakeistą Taikos sutarties 1.7 punktu, pratęsti iki 2024 m. gruodžio 31 d. (atsižvelgiant į Darbų atlikimo termino pakeitimą Šalių pakoreguotas Įkainotas veiklų sąrašas pridedamas (Sutarimo 5 priedas).
   11. Rangovo patirtos išlaidos dėl Darbų sustabdymo pagal Rangovo 2024 m. balandžio 19 d. pranešimą apie darbų sustabdymą Nr. 3049-0419-0715 ir iš to kilusio Darbų atlikimo termino pratęsimo nėra atlyginamos.
   12. Ne vėliau kaip per 5 darbo dienas nuo Susitarimo pasirašymo dienos Rangovas privalo pateikti Užsakovui (ir patvirtintą kopiją Projekto vykdytojui) Sutarties sąlygas atitinkantį Lietuvos Respublikoje ar užsienyje registruoto banko ar Lietuvos Respublikoje ar užsienyje registruotos draudimo bendrovės laidavimo raštą (originalą) (Sutarties įvykdymo užtikrinimą) su apmokėjimą patvirtinančiais dokumentais, kuris galios visą likusį Sutarties vykdymo laikotarpį, įskaitant Sutartyje numatytus galimus Sutarties termino pratęsimus. Užtikrinimo vertė – 5 proc. nuo Sutarties kainos, Užtikrinimo suma – 725 908,37 EUR (septyni šimtai dvidešimt penki tūkstančiai devyni šimtai aštuoni eurai ir 37 ct).
   13. Šiuo Susitarimu Rangovas atsisako bet kokių pretenzijų ir reikalavimų Projekto vykdytojui ir Užsakovui dėl pagal Projekto vykdytojo 2024 m. kovo 3 d. raštą Nr. SR-1532 „Dėl Sutarties įvykdymo užtikrinimo“ iki Sutarties įvykdymo užtikrinimo pateikimo sulaikytų tarpinių mokėjimų, neviršijančių Sutarties įvykdymo užtikrinimo vertės. Pagal Projekto vykdytojo 2024 m. kovo 3 d. raštą Nr. SR-1532 „Dėl Sutarties įvykdymo užtikrinimo“ sulaikyta tarpinių mokėjimų suma už Rangovo atliktus Darbus (kuri šio Susitarimo pasirašymo dieną sudaro 45 436,85 EUR (keturiasdešimt penki tūkstančiai keturi šimtai trisdešimt šeši eurai ir 85 ct) Rangovui bus sumokėta per 5 darbo dienas nuo Susitarimo 1.12 punkte nurodyto Sutarties įvykdymo užtikrinimo su apmokėjimą patvirtinančiais dokumentais pateikimo Užsakovui (ir patvirtintos kopijos Projekto vykdytojui) dienos.
   14. Projekto vykdytojas ir Užsakovas šiuo Susitarimu pareiškia, jog neturės Rangovui jokių pretenzijų ir reikalavimų, jeigu Objekto statybos užbaigimo aktas nebus išduotas ar bus nesavalaikiai išduotas dėl bet kokių nuo Rangovo nepriklausančių ir jo rizikai bei atsakomybei nepriskirtinų priežasčių, *inter alia:* (i) dėl priežasčių, susijusių su statybos užbaigimo komisijos nustatytais neatitikimais Techninio projekto 0 laidai (t. y. pagal iki Susitarimo sudarymo dienos suderinto Darbo projekto sprendinių ir (ar) vadovaujantis šiais Darbo projekto sprendiniais Rangovo atliktų darbų neatitikimais Techninio projekto 0 laidai) ir iš to išplaukiančia būtinybe parengti Techninio projekto A laidą; (ii) dėl priežasčių, susijusių su Techninio projekto technologinėje dalyje numatytos technologinės įrangos, nepatenkančios į Rangovui priklausančių atlikti Darbų apimtį, įskaitant dezinfekavimo kameros, ir Pediatrijos centre (P-1) esančio stacionarus rentgeno aparato *Discovery XR656HD, HE Healthcare* elektros jungties sumontavimu Objekte ir įrengimu bei Techninio projekto technologinėje dalyje numatytų darbo vietų įrengimo darbais, nepatenkančiais į Rangovui priklausančių atlikti Darbų apimtį, ir (ar) jų atitiktimi Techninio projekto reikalavimams (specifikacijoms). Rangovas, STR 1.05.01:2017 nustatyta tvarka siekiant gauti Objekto statybos užbaigimo aktą, turi IS „Infostatyba“ pranešti, kad Objekte nėra įrengta technologinė įranga ir darbo vietos (nepatenkančios į Rangovui priklausančių atlikti Darbų apimtį) iki Objekto statybos užbaigimo procedūrų pradžios yra neįrengtos.
   15. Jei dėl Susitarimo 1.14 punkte nurodytų priežasčių Objekto statybos užbaigimo aktas nebus išduotas ar bus nesavalaikiai išduotas, Šalys susitaria dėl šių tolesnio Sutarties vykdymo sąlygų:

1.15.1. Sutarties įvykdymo užtikrinimo galiojimo terminas nebepratęsiamas, tai yra galioja tokį laikotarpį, koks nurodytas Sutarties įvykdymo užtikrinime;

1.15.2. Garantinio laikotarpis pagal Sutartį pradedamas skaičiuoti nuo Objekto statybos užbaigimo akto neišdavimo dienos (atsisakymo jį išduoti dienos), jei šis aktas neišduodamas išimtinai dėl priežasčių, nurodytų Susitarimo 1.14 punkte. Jei Objekto statybos užbaigimo aktas neišduodamas tame tarpe ir dėl kitų, nuo Rangovo priklausančių priežasčių, garantinis laikotarpis pagal Sutartį nepradedamas skaičiuoti, kol Rangovas nepašalins kitų nei Susitarimo 1.14 punkte nurodytų Objekto statybos užbaigimo akto neišdavimo priežasčių.

1.15.3. Užsakovas kompensuoja Rangovui iš anksto Rangovo su Užsakovu ir Projekto vykdytoju suderintas protingas faktines statybvietės ir su jomis susijusias Rangovo išlaidas. Iš anksto su Užsakovu ir Projekto vykdytoju nesuderintos išlaidos nėra atlyginamos Rangovui.

1.15.4. Rangovas privalo nedelsiant suteikti prieigą prie statybvietės Projekto vykdytojo pasirinktiems rangovams, kurie pašalins Susitarimo 1.14 punkte nurodytas priežastis, kliudančias gauti Objekto statybos užbaigimo aktą. Rangovas neatsako už tuos Objekte atliktus Darbus, kuriuos, šalindami Susitarimo 1.14 punkte priežastis, kliudančias gauti Objekto statybos užbaigimo aktą, modifikuos Projekto vykdytojo pasitelkti rangovai.

* 1. Šalys patvirtina bendrą supratimą, kad Rangovui STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ (toliau - STR 1.05.01:2017) nustatyta tvarka siekiant gauti Objekto statybos užbaigimo aktą kartu su prašymu statybos užbaigimo komisijai turės būti pateikiamas statinio statybos rangovo atliktų statybos darbų perdavimo statytojui (užsakovui) aktas (STR 1.05.01:2017 61.9 p.). Atsižvelgiant į tai, Užsakovas ir Projekto vykdytojas įsipareigoja pasirašyti ir pateikti Rangovui šį aktą (atitinkantį Lietuvos Respublikos statybos leidimų ir statybos valstybinės priežiūros informacinės sistemos „Infostatyba“ (toliau – IS „Infostatyba“) reikalavimus) ne vėliau kaip per 5 (penkias) dienas nuo Rangovo prašymo gavimo dienos. Aiškumo dėlei pažymėtina, jog aukščiau nurodytas aktas Sutarties prasme nebus laikomas galutiniu Darbų perdavimo-priėmimo aktu, numatytu Sutarties 9 ir kt. punktuose, ir galutinis atsiskaitymas už atliktus darbus bus vykdomas Sutartyje nustatyta tvarka (*inter alia*, pasirašius galutinį Sutartyje numatytą Darbų perdavimo-priėmimo aktą).
  2. Šalys taip pat patvirtina bendrą supratimą, kad Rangovui STR 1.05.01:2017 nustatyta tvarka siekiant gauti Objekto statybos užbaigimo aktą kartu su prašymu turės būti pateikiama Rangovo garantinio laikotarpio prievolių įvykdymo dokumento, t. y. draudimo bendrovės išduoto laidavimo draudimo rašto (kartu su jo apmokėjimą įrodančia dokumento kopija), mokėjimo atidėjimą patvirtinančio dokumento arba kredito įstaigos garantijos kopija, užtikrinanti Rangovo garantinio laikotarpio prievolių įvykdymą (STR1.05.01:2017 61.10 p.). Šalys iš anksto susitaria, kad vykdant šią STR 1.05.01:2017 nuostatą bus pasirašomas susitarimas dėl mokėjimo atidėjimo. Atsižvelgiant į tai, Rangovas sutinka, jog pagal paskutinį arba paskutinius apmokėjimo už atliktus Darbus dokumentus (t. y. Atliktų darbų aktą ir PVM sąskaitą faktūrą) Užsakovas sulaikytų 5 (penkių) procentų nuo Sutarties kainos sumą (t. y. 725 908,37 EUR (septyni šimtai dvidešimt penki tūkstančiai devyni šimtai aštuoni eurai ir 37 ct)), o Užsakovas, būdamas sulaikęs tokią sumą, įsipareigoja pasirašyti ir pateikti Rangovui susitarimą dėl mokėjimo atidėjimo ne vėliau kaip per 3 (tris) dienas nuo Rangovo prašymo gavimo dienos.

1. **Šalių pareiškimai ir patvirtinimai**
   1. Šalys pareiškia ir patvirtina, kad (*i*) visos Susitarimo sąlygos yra sutartos abipusių derybų būdu, ir visos iki Susitarimo sudarymo dienos tarp Šalių vykusios derybos buvo sąžiningos, Šalims nebuvo daroma jokio psichologinio, fizinio ar ekonominio spaudimo, nebuvo grasinama ar daroma kitokia neleistina įtaka, (*ii*) kiekviena iš Šalių supranta visas Susitarimo sąlygas ir su jomis sutinka ir Šalių santykiuose Susitarimo sąlygos nebus traktuojamos kaip netikėtos (siurprizinės), (*iii*) Susitarimo sudarymo metu jos sąlygos visiškai atitinka Šalių interesus, Šalių sąžiningos verslo praktikos principus bei laisvai išreikštą jų valią, taip pat Šalys nėra neinformuotos ar nepatyrusios ir Susitarimo sudarymo metu jos veikia apdairiai ir turi reikiamą derybų patirtį. Šiuo Susitarimu Šalys patvirtina, kad jo sudarymo dieną nebeturi vienos kitoms jokių pretenzijų ir reikalavimų dėl Sutarties vykdymo.
   2. Šalys pareiškia ir patvirtina, jog Šalims nėra žinomos jokios aplinkybės, dėl kurių šis Susitarimas galėtų prieštarauti imperatyvioms teisės normoms, viešajai tvarkai ar gerai moralei, taip pat nėra žinomos jokios aplinkybės, kurios galėtų būti pagrindu pripažinti Susitarimą negaliojančiu ar niekiniu, Šalys ir jų atstovai turi pilną teisnumą, teises ir įgalinimus pagal taikytiną teisę sudaryti ir vykdyti Susitarimą.
   3. Šalys pareiškia ir patvirtina, kad (*i*) Susitarimas visiškai atitinka viešųjų pirkimų teisinį reguliavimą ir jį aiškinančią teismų praktiką; (*ii*) Sutarties pakeitimas neatliekamų Darbų dalyje ir vietoje jų atliktinų Darbų dalyje nelaikytinas esminiu jos pakeitimu; (*iii*) Šalys nederino veiksmų ir neturėjo išankstinės valios pakeisti pirkimo (Projekto) objektą ir jo apimtį; (*iv*) Sutarties pakeitimu nepakeičiama Sutarties ekonominė pusiausvyra Rangovo naudai; (*v*) Susitarimas nepažeidžia nei Sutarties sudarymo procedūrose dalyvavusių, nei nedalyvavusių ūkio subjektų interesų; (*vi*) Susitarimu nekeičiamas pirkimo (Projekto) pobūdis.
2. **Susitarimo sudarymas ir galiojimas**
   1. Susitarimas pasirašomas visų Šalių atstovų kvalifikuotais elektroniniais parašais. Susitarimo pasirašymo diena yra laikoma diena, kurią Susitarimą pasirašė visos Šalys. Tuo atveju, jeigu Šalys Susitarimą pasirašė skirtingomis dienomis, jos pasirašymo diena laikoma ta diena, kurią Susitarimą pasirašė paskutinė iš Šalių.
   2. Susitarimas įsigalioja nuo jo pasirašymo dienos ir galioja iki visiško Šalių įsipareigojimų pagal ją įvykdymo.
   3. Šalys susitaria, kad šis Susitarimas kaip taikos sutartis gali būti teikiamas tvirtinti Vilniaus miesto apylinkės teismui vadovaujantis CPK 579-582 str. nuostatomis. Atsižvelgdamos į tai, Šalys pareiškia ir patvirtina besąlygiškai ir neatšaukiamai sutinkančios, kad bet kuri iš jų įgyvendintų šią teisę ir šiuo Susitarimu iš anksto duoda (suteikia) visus tam būtinus įgaliojimus, įskaitant įgaliojimą visų Šalių vardu ir interesais pateikti Susitarimą tvirtinti pirmiau paminėtam teismui rašytinio proceso tvarka nedalyvaujant Šalims. Jeigu Susitarimas iš pirmo karto nebūtų patvirtintas teismo, Šalys esant bet kurios iš jų prašymui įsipareigoja bendradarbiauti ir dėti visas pastangas (*inter alia* pakoreguoti ir (ar) papildyti Susitarimo tekstą, nekeičiant esminių jo sąlygų, pateikti reikalingus papildomus dokumentus ir (ar) informaciją ir pan.), kad aptariamas tikslas būtų pasiektas. Visgi aiškumo dėlei pažymėtina, kad Susitarimo nepateikimas tvirtinti teismui arba teismo atsisakymas jį patvirtinti negali turėti ir neturės jokios įtakos jo įsigaliojimui ir galiojimui Šalims visa apimtimi.
   4. Šalys patvirtina, kad joms yra žinomos ir suprantamos CK 6.985 str. nuostatos, iš jų ir tai, kad teismo patvirtinta taikos sutartis jos šalims turi galutinio teismo sprendimo (*res judicata*) galią. Jeigu teismas nepatvirtins Susitarimo, kaip taikos sutarties, dėl jo sąlygų (turinio) ir Šalys nesutars dėl tų sąlygų pakeitimo abiem Šalims priimtinu būdu, Šalys nebesieks teismo patvirtinimo savo pasiektam Susitarimui – tokiu atveju Susitarimas liks galioti Šalims visa apimti ir turės joms įstatymo galią.
   5. Nė viena Šalis nedarys jokių su Susitarimu, ją lėmusiomis priežastimis ir jų taikiu išsprendimu susijusių viešų pareiškimų be išankstinio raštiško kitos Šalies sutikimo ir tos Šalies pritarimo tokio pareiškimo tekstui.
   6. Vadovaujantis Sutarties sąlygomis, Susitarimui taikoma Lietuvos Respublikos teisė. Visi ginčai, kylantys iš Susitarimo ar susiję su Susitarimu, jo pažeidimu, nutraukimu ar galiojimu, galutinai sprendžiami Lietuvos Respublikos teismuose Lietuvos Respublikos civilinio proceso kodekso nustatyta tvarka.
   7. Šalys susitaria, kad kiekviena iš Šalių padengs savo išlaidas, susijusias su šio Susitarimo parengimu, patvirtinimu bei vykdymu. Valstybės patirtas išlaidas, jeigu tokių būtų, Šalys įsipareigoja atlyginti lygiomis dalimis.
   8. Šalys, sudarydamos Susitarimą, patvirtina, kad visas Susitarimo sąlygų turinys Šalims yra suprantamas, aiškus ir atitinka jų tikrąją valią.

PRIDEDAMA:

1. Darbų, medžiagų, projekto sprendinių pakeitimo protokolas;
2. Darbo projekto AS dalis;
3. Darbo projekto GSS dalis;
4. Darbo projekto ER dalis;
5. Įkainotas veiklų sąrašas.

|  |  |  |  |
| --- | --- | --- | --- |
| **Užsakovas**  Lietuvos Respublikos sveikatos apsaugos  ministerija  Kanclerė  Jurgita Grebenkovienė  (parašas)  **Projekto vykdytojas**  VšĮ Vilniaus universiteto ligoninė  Santaros klinikos  Generalinis direktorius  Tomas Jovaiša | | **Rangovas**  UAB „Veikmės statyba“  Direktorius  Mantas Bagdonavičius  (parašas) | |
| (parašas) |  | |  |